CELEX: 62017TN0033
Language: lv
Date: 2017-01-20 00:00:00
Title: Lieta T-33/17: Prasība, kas celta 2017. gada 20. janvārī – Amicus Therapeutics UK un Amicus Therapeutics/EMA

3.4.2017   
            
            
               LV
            
            
               Eiropas Savienības Oficiālais Vēstnesis
            
            
               C 104/51
            
         Prasība, kas celta 2017. gada 20. janvārī – Amicus Therapeutics UK un Amicus Therapeutics/EMA
   
   (Lieta T-33/17)
   (2017/C 104/72)
   Tiesvedības valoda – angļu
   
      Lietas dalībnieki
   
   
      Prasītājas: Amicus Therapeutics UK Ltd (Gerrards Cross, Apvienotā Karaliste) un Amicus Therapeutics, Inc. (Cranbury, Ņūdžersija, Amerikas Savienotās Valstis) (pārstāvji – L. Tsang, J. Mulryne, Solicitors, un F. Campbell, Barrister)
   
      Atbildētāja: Eiropas Zāļu aģentūra (EMA)
   
      Prasītāju prasījumi:
   
   
               —
            
            
               atcelt prasītājām paziņoto atbildētājas 2016. gada 14. decembra lēmumu publiskot klīniskās izpētes ziņojumu AT1001-011 atbilstoši Regulai (EK) Nr. 1049/2001;
            
         
               —
            
            
               pakārtoti, nodot lēmumu atpakaļ atbildētājai izskatīšanai, pēc tam, kad prasītājām būs tikusi dota sniegt sevišķus apsvērumus par klīniskās izpētes ziņojuma atsevišķām daļām, kurās ir jāizdara korekcijas pirms to publiskošanas; un
            
         
               —
            
            
               piespriest atbildētājai atlīdzināt prasītāju tiesāšanās un citus izdevumus saistībā ar šo lietu.
            
         
      Pamati un galvenie argumenti
   
   Prasības pamatošanai prasītājas izvirza divus pamatus.
   
            
               1.
            
            
               Ar pirmo pamatu tiek apgalvots, ka attiecīgajam klīniskās izpētes ziņojumam ir piemērojama vispārēja prezumpcija par konfidencialitāti atbilstoši Regulas Nr. 1049/2001 4. panta 2. punktam, to interpretējot atbilstoši, pirmkārt, attiecīgās ES tiesību aktu nozares uzbūvei un saturam, otrkārt, ES iestāžu pienākumam izpildīt pienākumus, kuri izriet no Līguma par ar tirdzniecību saistītām intelektuālā īpašuma tiesībām 39. panta 3. punkta, un, treškārt, nozīmei, kāda ir piešķirama prasītāju pamattiesībām uz privāto dzīvi un īpašumu.
            
         
            
               2.
            
            
               Ar otro pamatu tiek apgalvots, pakārtoti, ka vienīgais tiesiski pieļaujamais interešu līdzsvarošanas iznākums atbilstoši Regulas Nr. 1049/2001 4. panta 2. punktam būtu bijis lēmums nepubliskot attiecīgo klīniskās izpētes ziņojumu ievērojot, pirmkārt, acīmredzamo prasītāju privāto interešu nozīmi nepieļaut publiskošanu, ņemot vērā sekas, kādas šai publiskošanai būtu uz pamattiesībām uz īpašumu un tiesībām veikt uzņēmējdarbību, un, otrkārt, tikai neskaidrās un vispārīgās sabiedrības intereses publiskot šo informāciju, jo nav pietiekami steidzamas sabiedrības vajadzības pēc šādas publiskošanas.